钦定古今图书集成/明伦汇编/官常典/第259卷 > 唐
## 钦定古今图书集成/明伦汇编/官常典/第259卷 > 唐

唐制，“中书省置舍人，掌侍进奏，参议表章及诏旨、制
敕、玺书、册命、起草诸事，而起居则掌记注，通事则掌
通奏。”

按《唐书百官志》：“中书省舍人六人，正五品上，掌侍进
奏，参议表章。凡诏旨、制敕、玺书、册命，皆起草进画，既
下则署行。其禁有四：一曰漏泄，二曰稽缓，三曰违失，
四曰忘误。制敕既行，有误则奏改之。大朝会诸方起
居，则受其表状。大捷祥瑞，百寮表贺，亦如之。册命大
臣，则使持节读册命。将帅有功及大宾客，则劳问，与”
给事中及御史、三司鞫冤滞，百司奏议考课，皆预裁
焉。以久次者一人为阁老，判本省杂事；又一人知制
诰，颛进画，给食于政事堂，其馀分署制敕，以六员分
押，尚书六曹，佐宰相判案，同署乃奏，唯枢密迁授不
预。姚崇为紫微令，奏大事，舍人为商量状，与本状皆
下紫微令，判二状之是否，然后乃奏。开元初，以它官
掌诏敕册命，谓之“兼知制诰。”肃宗即位，又以它官知
中书舍人事。兵兴，急于权便，政去台阁，决遣颛出宰
相，自是舍人不复押六曹之奏。会昌末，宰相李德裕
建议，台阁常务，州县奏请，复以舍人平处可否。先是，
知制诰率用前行正郎，宣宗时，选尚书郎为之。主书
四人，从七品上；主事四人，从八品下。

〈注〉有令史二十三人，书令史五十人，能书四人，蕃书译语十人，乘驿二十人，传制十人，亭长十八人，掌固二十四人，装制敕匠一人，修补制敕匠五十人，掌函、掌案各二十人。

起居舍人二人，从六品上。掌修记言之史，录《制诰》《德
音》，如记事之制，季终以授国史。

〈注〉有楷书手四人，典吏二人。

通事舍人十六人，从六品上。掌“朝见、引纳、殿庭通奏。
凡近臣入侍，文武就列，则导其进退，而赞其拜起、出
入之节。蛮夷纳贡，皆受而进之。军出，则受命劳遣。既
行，则每月存问将士之家，视其疾苦。凯还，则郊迓。”

〈注〉有令史十人，典谒十人，亭长十八人，掌固二十四人。武德四年，废谒者台，改通事谒者曰通事舍

人。

### 元宗开元元年十一月庚寅改中书省为紫微省

按：《唐书元宗本纪》云云。

开元五年九月壬寅。复紫微省为“中书省。”

按：《唐书元宗本纪》云云。